Preşedinţia informează că şeful statului a semnat, luni, decretul de decorare "a mai multor personalităţi din diasporă".

"Astfel, în semn de înaltă preţuire şi recunoştinţă pentru contribuţia remarcabilă avută, de-a lungul timpului, la afirmarea şi apărarea identităţii etnice şi culturale a comunităţilor româneşti din vecinătatea ţării noastre, contribuind, pe această cale, la strângerea legăturilor dintre românii de pretutindeni, domnul preşedinte Traian Băsescu a conferit Ordinul Naţional «Steaua României» - în grad de Cavaler, domnului Ion Iovcev, director al Liceului «Lucian Blaga» din Tiraspol, Republica Moldova, Ordinul Naţional «Serviciul Credincios» - în grad de Comandor, doamnei Alexandrina Cernov, profesor universitar, membru de onoare al Academiei Române, director al Editurii «Alexandru cel Bun», Cernăuţi, Ucraina, Ordinul Naţional «Serviciul Credincios» - în grad de Ofiţer domnului Predrag Balašević, medic, preşedinte al Partidului Neamul Românesc, Bor, Republica Serbia, şi domnului Aleksandru Mamakis, consul onorific al României la Bitola, Republica Macedonia", se arată într-un comunicat al Preşedinţiei.

De asemenea, Băsescu a conferit Ordinul Naţional "Serviciul Credincios" - în grad de Cavaler Raisei Pădurean, director-adjunct al Liceului "Lucian Blaga" din Tiraspol, Republica Moldova, Ordinul Naţional "Pentru Merit" - în grad de Ofiţer Mariei Bulat-Săhărneanu, jurnalist, director programe Vocea Basarabiei, Chişinău, Republica Moldova, ui Petru Grozavu, jurnalist, preşedinte al Societăţii Culturale "Dunărea şi Marea", Chişinău, Republica Moldova, şi lui Lucian Marina, scriitor, jurnalist, redactor la Televiziunea Voivodinei, Novi Sad, Republica Serbia, Ordinul Naţional "Pentru Merit" - în grad de Cavaler lui Nicolae Moşu, preşedinte al Asociaţiei "Valul lui Traian", Tatarbunar, regiunea Odessa, Ucraina, lui Anatol Popescu, jurist, preşedinte al Asociaţiei "Basarabia", regiunea Odessa, Ucraina şi lui Petru Şchiopu, preşedinte al Alianţei Creştin-Democrate a Românilor din Ucraina, filiala regiunea Odessa.

Preşedintele a conferit Ordinul "Meritul Cultural" - în grad de Ofiţer, Categoria A - "Literatură", lui Vasile Tărâţeanu, poet, publicist, preşedinte al Societăţii "Casa Limbii Române", Cernăuţi, Ucraina, Ordinul "Meritul Cultural"- în grad de Ofiţer, Categoria F - "Promovarea culturii" lui Nicolae Avram, economist, fondator al Uniunii Culturale a Românilor Basarabeni, şi lui Ilie Luceac, istoric, profesor universitar, Cernăuţi, Ucraina, şi Ordinul "Meritul pentru Învăţământ"" - în grad de Comandor, Zinaidei Pinteac, profesor, vicepreşedintă a Alianţei Creştin-Democrate a Românilor din Ucraina, filiala regiunea Odessa.

Decorarea a fost făcută la propunerea lui Gheorghe-Răzvan Murgeanu, consilier de stat (Românii de pretutindeni) la Cancelaria Preşedintelui din cadrul Administraţiei Prezidenţiale.